Ritratt: Stefan Abela  Il-finali tal-kompetizzjoni tat-tiġrijiet taż-żwiemel BOV Tazza l-Kbira 2021 se ssir nhar il-Ħadd, 31 t'Ottubru. Is-sidien taż-żwiemel finalisti ta' dan l-akbar unur fil-kalendarju tat-trott Malti ltaqgħu flimkien sabiex jassistu għat-tlugħ tal-poloz li abbinaw in-numri tat-tluq mal-finalisti. In-numri ttellgħu mill-Imħallef Emeritu Antonio Mizzi, Chairman tal-Malta Racing Club, EquestriMalta, kif ukoll Charles Azzopardi l-Eżekuttiv tal-Marketing tal-Bank of Valletta. "Ninsabu kuntenti li naraw is-sidien taż-żwiemel finalisti miġbura hawn sabiex jaraw b'liema numru ż-żiemel tagħhom se jkun qed jitlaq wara l-karozza dakinhar tal-finali," spjega Mizzi. "Minkejja r-restrizzjonijiet bid-diffikultajiet kollha li dawn ġabu magħhom, rajna 65 mill-aqwa żwiemel jikkompetu fil-heats ta' dan il-kampjonat. Ninsabu ħerqana sabiex f'anqas minn ġimagħtejn oħra nkunu qed niċċelebraw rebbieħ ġdid grazzi għall-Bank of Valletta, li f'dawn l-aħħar snin ipprovdew l-għajnuna finanzjarja sabiex jista' jiġi organizzat dan l-avveniment prestiġjuż", Mizzi żied. Charles Azzopardi qal li "bħala organizzazzjoni li hija soċjalment responsabbli, is-sostenn tal-Bank of Valletta lejn it-tiġrijiet taż-żwiemel u attivitajiet sportivi maġġuri oħra huwa wieħed mill-prioritajiet li nħaddnu u nikkomettu għalihom". Ritratt: Stefan Abela "Nixtiequ nieħdu din l-opportunità sabiex nirringrazzjaw lil dawk kollha involuti fit-tiġrijiet taż-żwiemel – sidien, sewwieqa, preparaturi u lill-Malta Racing Club, li minkejja d-diffikultajiet kollha li ġabet il-pandemija komplew iżommu ż-żwiemel tagħhom fl-aqwa kundizzjoni u baqgħu isiru tiġrijiet għall-ispettaklu ta' dawk kollha li jsegwu dan l-isport tant popolari", Azzopardi żied. Għal darb'oħra minħabba l-programm ridott ta' tiġrijiet fejn għal ġimgħat kien hemm il-korsa magħluqa minħabba l-pandemija, il-BOV Tazza l-Kbira qed issir f'Ottubru. Dan però ma naqqas xejn mill-interess tal-parteċipanti hekk kif numru ta' sidien irreġistraw żwiemel ġodda għal dan il-kampjonat li fetaħ it-tieni parti tal-istaġun. Filfatt tlieta minn dawn iż-żwiemel irnexxielhom ukoll jaslu sal-finali – Chaud Devant, Venale u Beguin d'Ali. Nhar il-Ħadd li għadda, saru żewġ semifinali b'sitta minn kull tiġrija jikkwalifikaw għall-finali. L-aktar ħin veloċi f'dan il-kampjonat jibqa dak ta' 1.13.7 irreġistrat is- sena l-oħra propju miż-żiemel li ħareġ rebbieħ ħmistax wara Vivaldi du Vivrot. Iżda l-aqwa ħin tal-finali huwa dak ta' Up And Go b'medja ta' 1.14.5 li wettaq fl-2019. Dan iż-żiemel se jkun qed jipprova jirbaħ dan l-unur għat-tieni darba hekk kif ikkwalifika għall-finali. Dan wara li fl-edizzjoni tas-sena l-oħra kien ġie eliminat fil-fażi tas-semifinali. Il-poloz ittellgħu fil-preżenza tas-sidien fejn ġew mħarsa l-indikazzjonijiet tal-Awtorità tas-Saħħa dwar l-imxija tal-Covid-19. Għalhekk filwaqt li ċ-Chairman Antonio Mizzi tella' isem iż-żiemel, Charles Azzopardi tella' n-numru.